MISERABLES-V-WEB	Eth menaire declarèc qu’eth 6 de junh, per orde d’un agent de policia, s’auie plaçat, des tres dera tarde enquiara net, en cai des Camps Elisis, per dessús dera gessuda der escolader gran; que tàs nau dera net, era rèisha der escolader que da entath ribàs s’auie dubèrt, en to gésser per era un òme damb un aute ena esquia, que semblaue èster mòrt; qu’er agent, plaçat aquiu ara demora, auie cuelhut presoèrs a ambdús, e qu’es tres entrèren ena veitura de cap ath carrèr des Monges deth Calvari, a on se deishèc ath mòrt; qu’aguest mòrt ère eth madeish Mario, que coneishie perfèctaments, encara qu’ara viu; que dempús s’auien tornat a méter en marcha, en tot ordenar-li parar a pòqui passi dera pòrta des Archius, e que aquiu, ath miei deth carrèr, li paguèren e li dideren adiu, en tot hèr-se a vier er agent ar aute individú.